# OBČINA PREVALJE

**Trg 2a**

**PREVALJE**

### OBČINSKI SVET

Številka: 032-0001/2014-24

Datum: 28. maj 2015

## Z A P I S N I K

6. redne seje Občinskega sveta Občine Prevalje, ki je bila dne 28. maja 2015, ob 17.00 uri v sejni sobi Občine Prevalje, Trg 2a, Prevalje.

Sejo je v skladu z 19. členom Statuta Občine Prevalje (Uradno glasilo slovenskih občin, št. 18/06, 19/06-popr., 34/07, 15/10, 12/13, 12/13) in 22. členom Poslovnika občinskega sveta Občine Prevalje (Uradno glasilo slovenskih občin, št. 18/06, 1/08, 5/11 in 12/13) sklical župan dr. Matija Tasič z naslednjim predlaganim dnevnim redom:

1. Ugotovitev sklepčnosti.
2. Potrditev dnevnega reda 6. redne seje.
3. Pregled in potrditev zapisnika 5. redne seje.
4. Predlog Odloka o spremembah in dopolnitvah Odloka o razglasitvi kulturnih spomenikov lokalnega pomena na območju občine Prevalje – skrajšani postopek.
5. Poročilo o delu medobčinskega inšpektorata Koroške za leto 2014.
6. Komisija za mandatna vprašanja, volitve in imenovanja:
	1. Imenovanje predstavnika nadzornega organa A. L. P. PECA d.o.o.
	2. Nagrada in priznanja Občine Prevalje za leto 2014 – ZAUPNO GRADIVO!
7. Premoženjska bilanca za leto 2014.
8. Poslovno in finančno poročilo OŠ Franja Goloba Prevalje za leto 2014.
9. Strateški načrt Koroške osrednje knjižnice dr. Franca Sušnika Ravne na Koroškem.
10. Ureditev prometnih povezav na podeželju Kot-Lagoja-DIIP.
11. Pobude in vprašanja.
12. Razno.

Seje sta se udeležila župan dr. Matija TASIČ, podžupanja Margareta JUKIČ ter podžupan Andrej STERMEC.

Seje so se udeležili člani občinskega sveta:

1. Zdravko FAJMUT,
2. Matej PEČNIK,
3. Stašo LODRANT,
4. Ivan BACKOVIĆ,
5. dr. Karla ODER,
6. Aleksander RISTIČ,
7. Vladimir PORI,
8. Bernard PAČNIK,
9. Rafael ŠKUFCA,
10. Marija ŠUŠEL,
11. Štefan PERŠAK,
12. Hedvika GORENŠEK,
13. Bogdan PUPAVAC,
14. Maks PUČELJ.

Svetnica Ana SIRK PRISLAN je svojo odsotnost opravičila.

Seje so se udeležili še :

1. Mag. Jelka KLEMENC, vodja inšpektorata
2. Mira HANCMAN, ravnateljica OŠ Franja Goloba
3. Mag. Irena Oder, direktorica Koroške osrednje knjižnice dr. Franca Sušnika
4. Danilo VUTE, tajnik občinske uprave,
5. Veronika ŠART, računovodja VII/2,
6. Mag Marija OREŠNIK, občinska uprava,
7. Bernarda GRADIŠNIK, občinska uprava,
8. Žiga BERLOŽNIK, medobčinska uprava,
9. Jana HORVAT, občinska uprava.

 Novinarji :

1. TV Uršlja, snemalci.

## K tč. 1

**UGOTOVITEV SKLEPČNOSTI**

Na seji je bilo prisotnih 16 občinskih svetnikov.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP:**

**Občinski svet Občine Prevalje ugotovi, da je 6. redna seja Občinskega sveta Občine Prevalje sklepčna.**

## K tč. 2

**POTRDITEV DNEVNEGA REDA 6. REDNE SEJE**

Razprave ni bilo.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP:**

**Občinski svet Občine Prevalje je na svoji 6. redni seji, dne 28. maja 2015, sprejel dnevni red 6. redne seje v predlagani obliki.**

**K tč. 3**

**PREGLED IN POTRDITEV ZAPISNIKA 5. REDNE SEJE**

Župan poda zapisnik 5. redne seje v razpravo in pove, da pisnih pripomb na zapisnik ni bilo.

Bernard Pačnik opozori, da cesta v Nicini še vedno ni urejena, četudi je odbor za KCG zadevo obravnaval ter odločil, da je treba nastale poškodbe cestišča sanirati, ko bodo za to primerni vremenski pogoji. Župan odgovori, da so bile poškodbe 20.4.2015 sanirane, vendar očitno slabo ter da bo sanacija poškodb ponovno izvedena.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP:**

**Občinski svet Občine Prevalje potrdi zapisnik 5. redne seje Občinskega sveta Občine Prevalje.**

**K tč. 4**

**Predlog Odloka o spremembah in dopolnitvah Odloka o razglasitvi kulturnih spomenikov lokalnega pomena na območju občine Prevalje – skrajšani postopek.**

Jana Horvat poda kratko obrazložitev ter izpostavi, da so bili popravki izvedeni v sodelovanju z Zavodom za varstvo kulturne dediščine ter pripravljavcem strokovnih podlag za odlok in doda, da so lastniki zemljišč, kjer so kulturni spomeniki postavljeni, o spremembah obveščeni.

Predsednik Komisije za statut in pravna vprašanja, Zdravko Fajmut, pove, da se je komisija s predlogom Odloka o spremembah in dopolnitvah Odloka o razglasitvi kulturnih spomenikov lokalnega pomena na območju občine Prevalje – skrajšani postopek, seznanila, ga potrdila ter ga daje občinskemu svetu v obravnavo in sprejem po skrajšanem postopku.

Predsednica Odbora za družbene dejavnosti, Hedvika Gorenšek, pove, da se je obor s predlogom Odloka o spremembah in dopolnitvah Odloka o razglasitvi kulturnih spomenikov lokalnega pomena na območju občine Prevalje – skrajšani postopek, seznanil, ga potrdil ter ga daje občinskemu svetu v obravnavo in sprejem po skrajšanem postopku, nato pa se objavi v Uradnem glasilu slovenskih občin.

Štefan Peršak vpraša glede poimenovanja Močnikovega znamenja, saj ga domačini poimenujejo Močnikov križ. Gospa dr. Karla Oder obrazloži, da se v odloku uporablja strokovna terminologija in ne ljudskih poimenovanj. Tajnik občine Danilo Vute poudari, da gre za strokovno terminologijo ter da argument ljudskega poimenovanja ne more spremeniti strokovne podlage, saj so kulturni spomeniki že vodeni po različnih seznamih s strokovnimi in ne ljudskimi imeni ter da gre bolj za pravno kot vsebinsko zadevo. Gospod Peršak nadaljuje, da tudi vsa literatura opredeljuje ta spomenik kot Močnikov križ in ne kot znamenje. Podžupanja še poudari, da v vsakdanji rabi ljudska uporaba pretehta, v strokovni literaturi in zakonodaji pa naj bo uporabljena strokovna terminologija. Jana Horvat opozori, da bi bilo v primeru dodajanja potrebno na območju cele občine vse spomenike preimenovati oziroma in jim dodati ljudsko poimenovanje. Dr. Karla Oder ponovno opozori, da je Zavod za varstvo kulturne dediščine strokovna ustanova in da se ji zdi neprimerno, da se občinski svet postavi nad stroko. Doda, da je razlikovanje med strokovnimi in narečnimi poimenovanji zelo pogosto. Rafael Škufca pove, da dvomi v strokovnost in verodostojnost zavoda. Bernard Pačnik predlaga, da naj ostane strokovno poimenovanje, vendar da naj občinski svet poda zahtevo za ljudsko poimenovanje. Župan zaradi močnih nesoglasij v občinskem svetu želi umakniti točko dnevnega reda, dokler se svetniki ne zedinijo. Ivan Backović pove, da sta komisija in odbor točko obravnavala ter da predlaga, da se o točki glasuje.

V času glasovanja je bilo v dvorani 16 svetnikov.

S 10 glasovi za, 3 proti, je bil sprejet

**SKLEP 1:**

**Občinski svet Občine Prevalje sprejme Odlok o spremembah in dopolnitvah Odloka o razglasitvi kulturnih spomenikov lokalnega pomena na območju občine Prevalje – I. obravnava.**

V času glasovanja je bilo v dvorani 16 svetnikov.

S 11 glasovi za, 0 proti, je bil sprejet

**SKLEP 2:**

**Občinski svet Občine Prevalje sprejme Odlok o spremembah in dopolnitvah Odloka o razglasitvi kulturnih spomenikov lokalnega pomena na območju občine Prevalje – II. obravnava.**

**Odlok se objavi v Uradnem glasilu slovenskih občin.**

**K tč. 5**

**Poročilo o delu medobčinskega inšpektorata Koroške za leto 2014**

Gospa mag. Jelka Klemenc, vodja inšpektorata Koroške, poda obrazložitev ter predstavi predloženo poročilo.

Predsednik Odbora za proračun in finance, Stašo Lodrant, pove, da se je odbor s Poročilom o delu medobčinskega inšpektorata Koroške za leto 2014 seznanil in ga daje občinskemu svetu v obravnavo.

Predsednik Odbora za komunalne zadeve in varstvo okolja, Matej Pečnik, pove, da se je odbor s Poročilom o delu medobčinskega inšpektorata Koroške za leto 2014 seznanil in ga daje občinskemu svetu v obravnavo.

Dr. Karla Oder vpraša, kaj so nerešene zadeve oziroma kakšne narave so. Zanima jo tudi glede odloka Občine Prevalje, ki ga medobčinski inšpektorat uporablja pri svojem delu, če je ta usklajen z zakonodajo. Gospa mag. Jelka Klemenc odgovori, da so nerešene zadeve večinoma tiste, ki so opredeljene kot prekrški in jih inšpektorat odstopi v reševanje sodišču ter zadeve, ki so se pričele konec leta 2014 in so bile rešene v začetku leta 2015. Od 20 nerešenih na dan 1.1.2015 je večina že rešenih, ostajajo le izterjave in zadeve, ki jih naprej rešuje sodišče. Nadaljuje, da so odloki v vseh občinah problematični, saj velikokrat niso usklajeni s spremembami zakonodaje.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP:**

**Občinski svet Občine Prevalje se je seznanil s Poročilom o delu medobčinskega inšpektorata Koroške za leto 2014.**

**K tč. 6a**

**Imenovanje predstavnika nadzornega organa A. L. P. PECA d.o.o.**

Matej Pečnik, član Komisije za mandatna vprašanja, volitve in imenovanja, poda kratko obrazložitev.

Zdravko Fajmut pozove, da naj komisija v prihodnje da navodila oziroma smernice, kakšnega kandidata išče, sploh v zvezi s tem ali želi, da so kandidati

V času glasovanja je bilo v dvorani 15 svetnikov.

S 15 glasovi za, 0 proti, je bil sprejet

**SKLEP:**

**Občinski svet Občine Prevalje za predstavnika v nadzornem svetu družbe A.L.P. PECA d.o.o. predlaga**

* **Rafael ŠKUFCA.**

**Člane nadzornega sveta voli in razrešuje skupščina družbe. Mandat članov nadzornega sveta traja štiri leta.**

**K tč. 6b**

**Nagrada in priznanja Občine Prevalje za leto 2014.**

ZAUPNO GRADIVO.

**K tč. 7**

**Premoženjska bilanca za leto 2014**

Veronika Šart poda kratko obrazložitev.

Predsednik Odbora za proračun in finance, Stašo Lodrant, pove, da se je odbor s Premoženjsko bilanco za leto 2014 seznanil, jo potrdil in jo daje občinskemu svetu v obravnavo in potrditev.

Razprave ni bilo.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP:**

**Občinski svet Občine Prevalje potrjuje premoženjsko bilanco Občine Prevalje na dan 31.12.2014.**

**K tč. 8**

**Poslovno in finančno poročilo OŠ Franja Goloba Prevalje za leto 2014**

Gospa Mira Hancman, ravnateljica OŠ Franja Goloba Prevalje poda kratko obrazložitev.

Predsednik Odbora za proračun in finance, Stašo Lodrant, pove, da se je odbor s Poslovnim in finančnim poročilom OŠ Franja Goloba Prevalje za leto 2014 seznanil, ga potrdil in ga daje občinskemu svetu v obravnavo in potrditev.

Razprave ni bilo

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP:**

**Občinski svet Občine Prevalje se je seznanil s Poslovnim in finančnim poročilom OŠ Franja Goloba Prevalje za leto 2014.**

**K tč. 9**

**Strateški načrt Koroške osrednje knjižnice**

**dr. Franca Sušnika Ravne na Koroškem**

Gospa mag. Irena Oder, direktorica Koroške osrednje knjižnice dr. Franca Sušnika Ravne na Koroškem, poda kratko obrazložitev.

Predsednica Odbora za družbene dejavnosti, Hedvika Gorenšek, pove, da se je obor s Strateškim načrtom Koroške osrednje knjižnice dr. Franca Sušnika Ravne na Koroškem seznanil, ga potrdil ter ga daje občinskemu svetu v obravnavo in potrditev.

Zdravko Fajmut pohvali dosedanje delo knjižnice ter predložen strateški načrt zavoda.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP:**

**Občinski svet Občine Prevalje je obravnaval Strateški načrt Koroške osrednje knjižnice dr. Franca Sušnika Ravne na Koroškem ter podal predhodno mnenje k strateškemu načrtu, kot je opredeljeno v gradivu.**

**K tč. 10**

**Ureditev prometnih povezav na podeželju Kot-Lagoja-DIIP**

Bernarda Gradišnik poda kratko obrazložitev.

Predsednik Odbora za komunalne zadeve in varstvo okolja, Matej Pečnik, pove, da se je odbor z Ureditvijo prometnih povezav na podeželju Kot-Lagoja-DIIP seznanil, ga potrdil in ga daje občinskemu svetu v obravnavo in sprejem.

Predsednik Odbora za gospodarske dejavnosti, Ivan Backović, pove, da se je odbor z Ureditvijo prometnih povezav na podeželju Kot-Lagoja-DIIP seznanil, ga potrdil in ga daje občinskemu svetu v obravnavo in sprejem.

Predsednik Odbora za proračun in finance, Stašo Lodrant, pove, da se je odbor z Ureditvijo prometnih povezav na podeželju Kot-Lagoja-DIIP seznanil, ga potrdil in ga daje občinskemu svetu v obravnavo in sprejem.

Hedvika Gorenšek pove, da se novih pridobitev veseli ter opomni, da je v dokumentu zapisano, da imajo Leše dobro gostinsko ponudbo in prenočišča, kar ne drži, saj na Lešah slednjega ni.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP 1:**

**Občinski svet Občine Prevalje se je seznanil z DIIP-om Ureditev prometnih povezav na podeželju Kot-Leše ter ga potrjuje.**

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP 2:**

**Občinski svet Občine Prevalje pooblašča župana Občine Prevalje, dr. Matijo Tasiča, za potrditev morebitnih kasnejših popravkov v tekstu dokumenta DIIP Ureditev prometnih povezav na podeželju Kot-Leše, ki bi jih narekovale zahteve za prijavo na razpis.**

**K tč. 11**

**Pobude in vprašanja**

Občinski svetnik Maks PUČELJ je podal naslednje vprašanje oziroma pobudo:

Opozori na kanalete »pri Hudeju«, saj je voda vdrla v kletne prostore stanovanjskega objekta ter apelira na župana in ostale, da ta problem rešijo.

Povabi na zbor krajanov na Holmcu, ki bo 3.6.2015 ob 16.00 uri.

Občinski svetnik Stašo LODRANT je podal naslednje vprašanje oziroma pobudo:

Izpostavi problem odlaganja odpadkov lastnikov vikendov, ki jih odlagajo v centru naselja v zabojnike, namenjene uporabi stanovalcev blokov in zelo hitro zapolnijo. Poziva k pristopu in rešitvi problematike.

Izpostavi povečano število avtomobilov po gospodinjstvih ter povpraša, če ima občina v načrtu tudi širitev javnih parkirišč v mestnem jedru.

Občinski svetnik Ivan BACKOVIĆ je podal naslednje vprašanje oziroma pobudo:

Seznani Občinski svet glede zapisnika SMC, LO Ravne na Koroškem, ki je 8.5.2015 že predčasno poslal pristojni ministrici dopis na temo urgentnega centra in sicer, da je po pregledu gradiva evidentno, da se z ukinitvijo urgentnega centra na Ravnah na Koroškem močno zmanjša nivo kvalitete storitve nujne medicinske pomoči v mežiški dolini. V lokalnem odboru SMC si prizadevajo za ohranitev dosedanjega nivoja nudenja urgentne medicinske pomoči oziroma, da se ta še izboljša. Ministrico za zdravje pozivajo, da ponovno podrobneje preuči situacijo, saj je zaradi železarske industrije, kmetijstva, gozdarstva, planinarjenja ter geografskih posebnosti območja center za nudenje urgentne medicinske pomoči nujno potreben. Ob enem pohvali tudi angažiranost občine pri reševanju problematike.

Župan dopolni, da je Občina Prevalje do roka 22.5.2015 na pristojno ministrstvo prav tako poslala dopis skupaj s sklepom občinskega sveta, ki je bil na prejšnji seji. Doda, da za enkrat učinka še ni ter apelira na svetnike, da po svojih zmožnostih pomagajo rešiti situacijo.

Občinski svetnik Aleksander RISTIČ je podal naslednje vprašanje oziroma pobudo:

Na poziv glasbenih pedagogov sprašuje, če ima občina v planu investirati v nakup klavirja za veliko dvorano Družbenega doma, saj je dvorana nova, kulturno dogajanje je zelo živo ter dobro obiskano, obstoječi klavir pa je v izredno slabem stanju in meni, da bi bilo pravilno in primerno razmisliti o nakupu boljšega klavirja.

Občinski svetnik Bernard PAČNIK je podal naslednje vprašanje oziroma pobudo:

Opozori, da je na cesti na Šentanel pri enem od priključkov stranske ceste odlomljeno ogledalo ter pozove k zamenjavi oziroma popravilu.

Bernarda Gradišnik odgovori, da je svet za preventivo situacijo preučil, ugotovil, da gre za zasebni hišni priključek, ter predlaga, da si tamkajšnji stanovalci cestno ogledalo sami uredijo.

Opozori, da je pri gostišču Hober na cestišču ugrez, ki bi ga bilo potrebno sanirati še preden nastane večja škoda.

V krajevni skupnosti Holmec krajani pozivajo, da se uredi cestni rob ceste, ki vodi do stražarnice.

Bernarda Gradišnik pove, da je občina že pričela z grediranjem pred štirinajstimi dnevi, vendar ima komunalno podjetje problem z dobavo mletega asfalta. Vzdrževanje obsega odseke Kot, Leše, Ladrat, Harmonko, v naslednjem tednu pa je predvidena ureditev območij Holmec, Suhi vrh, Jamnica in Šentanel.

Izpostavi večje kolesarsko tekmovanje, ki se bo v kratkem odvijalo na Lešah ter da prireditev naj ne bi bila snemana, saj ni bila dana naročilnica s strani občinske uprave.

Župan odgovori, da občinska uprava ni prejela nobenega predloga ali poziva, da bi se ta prireditev snemala.

Izpostavi, da je na prejšnji seji postavil vprašanje v povezavi z gostinskim lokalom ob športnem parku Ugasle peči ter da še ni prejel točnega odgovora in povpraša, zakaj še vedno ni bila predložena cenitev sodnega cenilca. Pove tudi, da je preko govoric slišal, da bi naj bila zgradba črna gradnja ter sprašuje po verodostojnosti teh trditev. Vpraša, zakaj se ni pridobivalo gradbeno dovoljenje v skladu z zakonom pred izvedbo investicije. Zanima ga, v kolikor bi bilo potrebno objekt zaradi črne gradnje rušiti, kdo bo plačal stroške rušenja objekta ter zakaj se ni postopalo v skladu z zakonodajo ter predhodno pridobivalo potrebnih dovoljenj.

Občinski svetnik Štefan PERŠAK je podal naslednje vprašanje oziroma pobudo:

Najprej se zahvali svetniku Bernardu Pačniku za skrb za KS Šentanel ter upa, da bo njegov predlog zadeve pospešil in doda, da se glede teh zadev sam obrača neposredno na pristojne službe.

Prosi za predložitev finančnega poročila porabljenih sredstev za infrastrukturo in ostale investicije po posameznih krajevnih skupnostih v zadnjih desetih letih, saj imajo krajani iz podeželja občutek, da ta sredstva niso sorazmerno razporejena ter da gre večino sredstev v kulturo in šport oziroma v investicije v centru Prevalj.

Poziva občino, osnovno šolo, gospodarstvenike in vse zainteresirane, da bi pri športni dvorani ali pri osnovni šoli organizirali ter namestili defibrilator. Glede na število ljudi, ki se zadržujejo na tem območju, bi bilo to nujno potrebno, saj je bil v preteklosti že večkrat uporabljen, vendar so ga morali iti iskati v dom starostnikov ali pa v zdravstveni dom.

Poziva župana, da javno pove, kakšno je stanje v zvezi s sprejemanjem občinskega prostorskega načrta (OPN).

Župan odgovori, da je občinska uprava ponovno prejela mnenje s strani ministrstva ter da ves čas dela v skladu z navodilom ministrstva. Uslužbenka ministrstva navkljub vsemu meni, da zadeve niso dovolj dobro pripravljene, četudi natančno po njihovih navodilih. Občina je o tem prav tako obvestila tudi Ministrstvo za okolje in prostor. Po prejemu odgovora je predvidena obravnava OPN na seji občinskega sveta.

Občinska svetnica Hedvika GORENŠEK je podala naslednje vprašanje oziroma pobudo:

Podpre idejo svetnika Rističa, saj je bila ideja o tem podana že pred leti in da je nov klavir glede na število koncertov in kulturnih prireditev na Prevaljah, res nujno potreben.

Opozori na muzejsko sobo na Lešah, ki jo je začela najedati vlaga in prosi za nakup sušilne naprave, ki bi se namestila v sobo.

Občinski svetnik Bogdan PUPAVAC je podal naslednje vprašanje oziroma pobudo:

Prosi za končni izračun za delitev denarnih sredstev za športna društva na svoj mail.

Tajnik občine Danilo Vute odgovori, da je v skladu s poslovnikom to predvideno ter da mora podati pisno vlogo za vpogled ter jo predložiti občinski upravi.

Prosi za košnjo brežine pri stopnicah za upokojenskimi bloki.

Bernarda Gradišnik odgovori, da se trenutno opravlja košnja po vsej občini in da bo pokošeno tudi omenjeno območje.

Občinski svetnik Zdravko FAJMUT je podal naslednje vprašanje oziroma pobudo:

Se zahvali svetniku Bernardu Pačniku za skrb ter doda, da je na območju, kjer je uničeno cestno ogledalo, podrta ograja. Doda, da je o tem opozoril že pred letom in pol ter da mu je bilo takrat zagotovljeno, da bo naročilnica za sanacijo poslana še isti teden. Ograja je podrta v dolžin 50 m, neposredno ob cesti pa je 2 m globel. Opozori na možnost nesreče in zdrsa.

Opozori na zaščitni trak, ki je postavljen pri farovškem travniku, saj je premajhen in slabo viden, saj tudi tukaj obstaja velika nevarnost zdrsov v globino 4 m.

**K tč. 13**

**RAZNO**

Razprave ni bilo.

**Seja je bila zaključena ob 18.16 uri.**

Zapisal:

Žiga BERLOŽNIK Župan

 dr. Matija TASIČ

POROČILO O IZVRŠITVI SKLEPOV

Sklep k tč. 1 – Izvršen na seji.

Sklep k tč. 2 - Izvršen na seji.

Sklep k tč. 3 – Izvršen na seji, zapisnik je odložen v zbirko listin in posredovan v objavo na spletu.

Sklep k tč. 4 – Izvršen na seji. Predpis je bil objavljen v Uradnem glasilu slovenskih občin.

Sklep k tč. 5 - Izvršen na seji.

Sklep k tč. 6a - Izvršen na seji.

Sklep k tč. 6b - Izvršen na seji.

Sklep k tč. 7 - Izvršen na seji.

Sklep k tč. 8 - Izvršen na seji.

Sklep k tč. 9 - Izvršen na seji.

Sklep k tč. 9 - Izvršen na seji.

Sklep k tč. 10 - Izvršen na seji.

Sklep k tč. 11 - Izvršen na seji.